KOMISSION TÄYTÄNTÖÖNPANOASETUS (EU) 2022/246,

annettu 13 päivänä joulukuuta 2021,

täytäntöönpanoasetuksen (EU) 2017/39 muuttamisesta tukihakemusten, tuen maksamisen ja paikalla tehtävien tarkastusten osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 25 artiklan b alakohdan,

ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (2) ja erityisesti sen 62 artiklan 2 kohdan a alakohdan,

sekä katsoo seuraavaa:

(1) Komission täytäntöönpanoasetuksen (EU) 2017/39 (3) 4 artiklan 6 kohdassa säädetään, että tukihakemuksissa ilmoitettujen määrien todisteeksi on esitettävä asiakirjat, joista käy ilmi tuotteiden, materiaalin tai palvelujen hinta, sekä kuitti tai maksutosite tai vastaava. Yksinkertaistettua kustannusvaihtoehtoa käytettäessä tuotteen, materiaalin tai palvelun hintamaininta ei ole olennainen eikä linjassa yksinkertaistettujen kustannusvaihtoehtojen yksinkertaistamista ja hallinnollisen rasituksen vähentämistä koskevien tavoitteiden kanssa. Sen vuoksi on aiheellista vahvistaa erilaiset vaatimukset kustannusperusteisille järjestelmille ja yksinkertaistetuille kustannusvaihtoehdoille.

(2) Täytäntöönpanoasetuksen (EU) 2017/39 5 artiklassa säädetään tuen maksamisen edellytyksistä. Kun on kyse yksinkertaistetuista kustannusvaihtoehdoista, todisteeksi vaadittavia asiakirjoja ovat maksutosite toimitetuista ja/tai jaetuista tuotteista sekä materiaaleista tai palveluista, jotka on jaettu tai tarjottu koulutuksellisten liitännäistoimenpiteiden, seurannan ja arviointi- ja mainontatoimien yhteydessä. Tällaisia asiakirjatodisteita ei kuitenkaan vaadita kustannusperusteisissa järjestelmissä. Aikaisemmat kokemukset osoittavat, että tällainen vaatimus ei ole tuen maksamisen kannalta olennainen siitä riippumatta, käytetäänkö kustannusperusteista järjestelmää vai yksinkertaistettua kustannusvaihtoehtoa, eikä se ole linjassa niiden tavoitteiden kanssa, jotka koskevat yksinkertaistamista ja hallinnollisen rasituksen vähentämistä yksinkertaistettujen kustannusvaihtoehtojen avulla. Sen vuoksi tämä vaatimus olisi poistettava.

(3) Täytäntöönpanoasetuksen (EU) 2017/39 9 artiklan 4 kohdan mukaisesti tuotteiden toimittamiseen ja jakeluun ja koulutuksellisiin liitännäistoimenpiteisiin liittyvän tuen tapauksessa hallinnollisia tarkastuksia on täydennettävä paikalla tehtävillä tarkastuksilla. Kyseisen asetuksen 10 artiklan 1 kohdassa vahvistetaan ohjeellinen luettelo tarkastuksista, jotka on tehtävä paikan päällä, kun kyseessä on tuotteiden toimittamiseen ja jakeluun tarkoitettu tuki. Aikaisempien kokemusten perusteella ja selkeyden vuoksi tehtävien tarkastusten ohjeellista luetteloa olisi täydennettävä sekä paikalla tehtävien tarkastusten osalta, kun on kyse tuotteiden toimittamiseen ja jakeluun liittyvästä tuesta, että koulutuksellisten liitännäistoimenpiteiden osalta.

(4) Sen vuoksi täytäntöönpanoasetusta (EU) 2017/39 olisi muutettava.

(5) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetus (EU) 2017/39 seuraavasti: 1) korvataan 4 artiklan 6 kohdan ensimmäinen alakohta seuraavasti: ”Jäsenvaltioiden on yksilöitävä ne asiakirjat, jotka on liitettävä tukihakemuksiin. Tukihakemuksissa ilmoitettujen määrien todisteeksi on esitettävä asiakirjat, joista käy ilmi a) toimitettujen tuotteiden, materiaalin tai palvelun hinta sekä kuitti tai maksutosite tai vastaava; tai b) se, että määrät on toimitettu ja/tai jaettu koulujakelujärjestelmän tarkoituksiin, jos jäsenvaltio hyväksyy yksikkökustannusten vakiotaulukkojen, kiinteämääräisen rahoituksen ja/tai kertakorvausten käytön.”; 2) muutetaan 5 artikla seuraavasti: a) korvataan 1 kohdan b alakohta seuraavasti: ”b) siinä tapauksessa, että jäsenvaltio hyväksyy yksikkökustannusten vakiotaulukkojen, kiinteämääräisen rahoituksen ja/tai kertakorvausten käytön, jos esitetään todistus siitä, että määrät on toimitettu ja/tai jaettu koulujakelujärjestelmän tarkoituksiin.”; b) korvataan 2 kohta seuraavasti: ”2. Jos tuki liittyy koulutuksellisiin liitännäistoimenpiteisiin, seurantaan, arviointiin ja mainontaan, tuki maksetaan kyseisen materiaalin tai palvelun toimittamisen jälkeen ja toimivaltaisen viranomaisen vaatimien todisteeksi esitettävien asiakirjojen toimittamisen jälkeen tai, jos jäsenvaltio hyväksyy yksikkökustannusten vakiotaulukkojen, kiinteämääräisen rahoituksen ja/tai kertakorvausten käytön, on esitettävä todiste siitä, että materiaalit ja palvelut on toimitettu.”; 3) korvataan 10 artiklan 1 kohta seuraavasti: ”1. Paikalla tehtävissä tarkastuksissa on tarkastettava erityisesti a) delegoidun asetuksen (EU) 2017/40 6 artiklassa tarkoitettu kirjanpito vahvistamalla hallinnollisia tarkastuksia ja täydentämällä niitä asianmukaisilla asiakirjoilla, mukaan lukien taloudelliset asiakirjat, kuten osto- ja myyntilaskut, lähetysluettelot, tiliotteet tai muut maksutositteet ja niitä koskeva kirjanpito; b) tuotteiden käyttö asetuksen (EU) N:o 1308/2013, delegoidun asetuksen (EU) 2017/40 ja tämän asetuksen mukaisesti; c) tuotteiden jakelua tukevien koulutuksellisten liitännäistoimenpiteiden täytäntöönpano, kun paikalla tehtävä tarkastus tehdään oppilaitoksen tiloissa tai kun paikalla tehtävä tarkastus koskee koulutuksellisiin liitännäistoimenpiteisiin liittyvää tukea; d) sopivien julkistamisvälineiden käyttö, kun paikalla tehtävä tarkastus tehdään oppilaitoksen tiloissa.”

2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä joulukuuta 2021. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 671.

(2) EUVL L 347, 20.12.2013, s. 549.

(3) Komission täytäntöönpanoasetus (EU) 2017/39, annettu 3 päivänä marraskuuta 2016, Euroopan parlamentin ja neuvoston asetuksen (EU) N:o 1308/2013 soveltamissäännöistä hedelmien ja vihannesten, banaanien ja maidon toimittamisesta oppilaitoksiin myönnettävän unionin tuen osalta (EVVK L 5, 10.1.2017, s. 1).